CELEX: 22018D1088
Language: el
Date: 2018-03-22 00:00:00
Title: Απόφαση αριθ. 1/2018 της επιτροπής ΣΟΕΣ σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία οικονομικής εταιρικής σχέσης μεταξύ της Ακτής Ελεφαντοστού, αφενός, και της Ευρωπαϊκής Κοινότητας και των κρατών μελών της, αφετέρου, της 22ας Μαρτίου 2018, όσον αφορά τη θέσπιση του εσωτερικού κανονισμού της επιτροπής ΣΟΕΣ [2018/1088]

31.7.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 194/158
               
            
         ΑΠΌΦΑΣΗ αριθ. 1/2018 ΤΗΣ ΕΠΙΤΡΟΠΉΣ ΣΟΕΣ ΣΧΕΤΙΚΆ ΜΕ ΤΗ ΘΈΣΗ ΠΟΥ ΘΑ ΠΡΈΠΕΙ ΝΑ ΛΗΦΘΕΊ, ΕΞ ΟΝΌΜΑΤΟΣ ΤΗΣ ΕΥΡΩΠΑΪΚΉΣ ΈΝΩΣΗΣ, ΣΤΟ ΠΛΑΊΣΙΟ ΤΗΣ ΕΠΙΤΡΟΠΉΣ ΣΟΕΣ ΠΟΥ ΣΥΣΤΆΘΗΚΕ ΜΕ ΤΗΝ ΕΝΔΙΆΜΕΣΗ ΣΥΜΦΩΝΊΑ ΟΙΚΟΝΟΜΙΚΉΣ ΕΤΑΙΡΙΚΉΣ ΣΧΈΣΗΣ ΜΕΤΑΞΫ ΤΗΣ ΑΚΤΉΣ ΕΛΕΦΑΝΤΟΣΤΟΫ, ΑΦΕΝΌΣ, ΚΑΙ ΤΗΣ ΕΥΡΩΠΑΪΚΉΣ ΚΟΙΝΌΤΗΤΑΣ ΚΑΙ ΤΩΝ ΚΡΑΤΏΝ ΜΕΛΏΝ ΤΗΣ, ΑΦΕΤΈΡΟΥ,
         της 22ας Μαρτίου 2018
         όσον αφορά τη θέσπιση του εσωτερικού κανονισμού της επιτροπής ΣΟΕΣ [2018/1088]
         Η ΕΠΙΤΡΟΠΗ ΣΟΕΣ,
         Έχοντας υπόψη την ενδιάμεση συμφωνία οικονομικής εταιρικής σχέσης (εφεξής «η συμφωνία») μεταξύ της Ακτής Ελεφαντοστού, αφενός, και της Ευρωπαϊκής Κοινότητας και των κρατών μελών της, αφετέρου (1), η οποία υπεγράφη στο Αμπιτζάν στις 26 Νοεμβρίου 2008 και στις Βρυξέλλες στις 22 Ιανουαρίου 2009, και εφαρμόζεται προσωρινά από τις 3 Σεπτεμβρίου 2016, και ιδίως το άρθρο 73,
         Εκτιμώντας ότι η συμφωνία προβλέπει ότι η επιτροπή ΣΟΕΣ καθορίζει τους κανόνες οργάνωσης και λειτουργίας της,
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Θεσπίζεται ο εσωτερικός κανονισμός της επιτροπής ΣΟΕΣ, όπως ορίζεται στο παράρτημα.
         
         
            Άρθρο 2
            Η παρούσα απόφαση αρχίζει να ισχύει την ημερομηνία υπογραφής της.
         
         
            Αμπιτζάν, 22 Μαρτίου 2018.
            
               
                  Για την Δημοκρατία της Ακτής του Ελεφαντοστού
               
               Ally COULIBALY
            
            
               
                  Για την Ευρωπαϊκή Ένωση
               
               Cecilia MALMSTRÖM
            
         
         
            (1)  ΕΕ L 59 της 3.3.2009, σ. 3.
      
      
         
            ΠΑΡΑΡΤΗΜΑ
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΣΟΕΣ
            
            
               που συστάθηκε με την ενδιάμεση συμφωνία οικονομικής εταιρικής σχέσης μεταξύ της Ακτής Ελεφαντοστού, αφενός, και της Ευρωπαϊκής Κοινότητας και των κρατών μελών της, αφετερου
            
            
               Άρθρο 1
               Σύνθεση και προεδρία
               
                  1.   Η επιτροπή ΣΟΕΣ απαρτίζεται, αφενός, από αντιπροσώπους των μελών του Συμβουλίου της Ευρωπαϊκής Ένωσης και της Ευρωπαϊκής Επιτροπής και, αφετέρου, από αντιπροσώπους της Ακτής Ελεφαντοστού, σε επίπεδο υπουργών ή σε επίπεδο ανώτερων αξιωματούχων.
               
               
                  2.   Η αναφορά στα «συμβαλλόμενα μέρη» που γίνεται στον εσωτερικό κανονισμό είναι σύμφωνη με τον ορισμό που προβλέπεται στο άρθρο 72 της συμφωνίας.
               
               
                  3.   Η προεδρία της επιτροπής ΣΟΕΣ ασκείται επί δωδεκάμηνη περίοδο, εκ περιτροπής, από έναν αντιπρόσωπο της Ευρωπαϊκής Ένωσης και από έναν αντιπρόσωπο της Ακτής Ελεφαντοστού. Η πρώτη περίοδος αρχίζει την ημερομηνία της πρώτης συνεδρίασης της επιτροπής ΣΟΕΣ που προβλέπει η συμφωνία και ολοκληρώνεται στις 31 Δεκεμβρίου του επόμενου έτους. Η πρώτη προεδρία της επιτροπής ΣΟΕΣ («προεδρία») ασκείται από αντιπρόσωπο της Ακτής Ελεφαντοστού.
               
               
                  4.   Εκπρόσωποι της επιτροπής της Δυτικοαφρικανικής οικονομικής και νομισματικής ένωσης (ΔΑΟΝΕ) και της επιτροπής της Οικονομικής Κοινότητας των Δυτικοαφρικανικών Κρατών (ΟΚΔΑΚ) μπορούν να καλούνται από τα μέρη να συμμετέχουν στις συνεδριάσεις της επιτροπής ΣΟΕΣ. Τα συμβαλλόμενα μέρη μπορούν επίσης να αποφασίσουν να καλέσουν πρόσθετους παρατηρητές, όπως εκπροσώπους του ιδιωτικού τομέα και της κοινωνίας των πολιτών, καθώς και εμπειρογνώμονες σε βάση ad hoc.
               
            
            
               Άρθρο 2
               Συνεδριάσεις
               
                  1.   Η επιτροπή ΣΟΕΣ συνέρχεται σε τακτά διαστήματα που δεν υπερβαίνουν το ένα έτος και εκτάκτως εφόσον το απαιτούν οι περιστάσεις και συμφωνούν τα συμβαλλόμενα μέρη.
               
               
                  2.   Κάθε συνεδρίαση της επιτροπής ΣΟΕΣ διεξάγεται σε τόπο και χρόνο που συμφωνείται από τα συμβαλλόμενα μέρη.
               
               
                  3.   Η προεδρία συγκαλεί τις συνεδριάσεις της επιτροπής ΣΟΕΣ.
               
            
            
               Άρθρο 3
               Αντιπροσωπείες
               Πριν από κάθε συνεδρίαση, η προεδρία ενημερώνεται σχετικά με την προβλεπόμενη σύνθεση των αντιπροσωπειών της Ακτής Ελεφαντοστού και της Ευρωπαϊκής Ένωσης.
            
            
               Άρθρο 4
               Γραμματεία
               Υπάλληλοι της Ευρωπαϊκής Επιτροπής και της Ακτής Ελεφαντοστού εκτελούν εκ περιτροπής, για δώδεκα μήνες, χρέη γραμματείας της επιτροπής ΣΟΕΣ («γραμματεία»). Οι εν λόγω χρονικές περίοδοι συμπίπτουν με την εκ περιτροπής άσκηση της προεδρίας της επιτροπής ΣΟΕΣ από την Ευρωπαϊκής Ένωση και από την Ακτή Ελεφαντοστού. Χρέη γραμματείας εκτελεί το μέρος που ασκεί την προεδρία.
            
            
               Άρθρο 5
               Υποεπιτροπές
               Για την αποτελεσματική άσκηση των αρμοδιοτήτων της, η επιτροπή ΣΟΕΣ μπορεί να συστήσει υποεπιτροπές, υπό την εποπτεία της, οι οποίες είναι υπεύθυνες για τη διαχείριση συγκεκριμένων ζητημάτων που σχετίζονται με τη συμφωνία. Για τον σκοπό αυτό, η επιτροπή ΣΟΕΣ καθορίζει τη σύνθεση και τις αρμοδιότητες των εν λόγω υποεπιτροπών.
            
            
               Άρθρο 6
               Έγγραφα
               Αν οι συσκέψεις της επιτροπής ΣΟΕΣ βασίζονται σε σχετικά έγγραφα τεκμηρίωσης, τα έγγραφα αυτά αριθμούνται και διανέμονται ως έγγραφα της επιτροπής ΣΟΕΣ από τη γραμματεία της.
            
            
               Άρθρο 7
               Αλληλογραφία
               
                  1.   Η αλληλογραφία που απευθύνεται στην επιτροπή ΣΟΕΣ διαβιβάζεται στη γραμματεία της επιτροπής ΣΟΕΣ
               
               
                  2.   Η γραμματεία διασφαλίζει ότι η αλληλογραφία που απευθύνεται στην επιτροπή ΣΟΕΣ διαβιβάζεται στην προεδρία της επιτροπής και, όταν κρίνεται σκόπιμο, διανέμεται στα σημεία επαφής των συμβαλλόμενων μερών, όπως ορίζεται στο άρθρο 73 της συμφωνίας, υπό μορφή εγγράφων της επιτροπής ΣΟΕΣ («αλληλογραφία»).
               
               
                  3.   Η αλληλογραφία της προεδρίας αποστέλλεται από τη γραμματεία στα σημεία επαφής των συμβαλλόμενων μερών και, όταν ενδείκνυται, διανέμεται υπό μορφή εγγράφων της επιτροπής ΣΟΕΣ.
               
            
            
               Άρθρο 8
               Ημερήσια διάταξη των συνεδριάσεων
               
                  1.   Η γραμματεία καταρτίζει προσωρινή ημερήσια διάταξη για κάθε συνεδρίαση, με βάση τις προτάσεις των συμβαλλόμενων μερών. Η εν λόγω ημερήσια διάταξη διαβιβάζεται από τη γραμματεία στα σημεία επαφής των συμβαλλόμενων μερών, το αργότερο δεκαπέντε ημέρες πριν από την έναρξη της συνεδρίασης.
               
               
                  2.   Η προσωρινή ημερήσια διάταξη περιλαμβάνει τα σημεία για τα οποία η γραμματεία έχει λάβει αίτηση εγγραφής στην ημερήσια διάταξη το αργότερο εικοσιμία ημέρες πριν από την έναρξη της συνεδρίασης και για τα οποία η γραμματεία έχει λάβει τα σχετικά έγγραφα το αργότερο μέχρι την ημερομηνία αποστολής της προσωρινής ημερήσιας διάταξης.
               
               
                  3.   Η επιτροπή ΣΟΕΣ εγκρίνει την ημερήσια διάταξη στην αρχή κάθε συνεδρίασης. Αν συμφωνήσουν τα συμβαλλόμενα μέρη, μπορούν να εγγραφούν στην ημερήσια διάταξη και άλλα θέματα πέραν αυτών που εμφανίζονται στην προσωρινή ημερήσια διάταξη.
               
               
                  4.   Η προεδρία, σε συμφωνία με τα συμβαλλόμενα μέρη, μπορεί να ζητήσει από εμπειρογνώμονες να παραστούν στις συνεδριάσεις της επιτροπής ΣΟΕΣ, με σκοπό να παράσχουν πληροφορίες σχετικά με συγκεκριμένα ζητήματα.
               
               
                  5.   Η γραμματεία μπορεί, με τη συμφωνία των συμβαλλόμενων μερών, να συντομεύει τις προθεσμίες που καθορίζονται στην παράγραφο 1, ώστε να λαμβάνονται υπόψη οι ιδιαιτερότητες κάποιας ειδικής περίπτωσης.
               
            
            
               Άρθρο 9
               Πρακτικά
               
                  1.   Η γραμματεία συντάσσει σχέδιο πρακτικών για κάθε συνεδρίαση το συντομότερο δυνατόν.
               
               
                  2.   Κατά κανόνα, τα πρακτικά συνοψίζουν κάθε θέμα της ημερήσιας διάταξης και προσδιορίζουν, ανάλογα με την περίπτωση:
                  
                              α)
                           
                           
                              όλα τα έγγραφα που υποβλήθηκαν στην επιτροπή ΣΟΕΣ·
                           
                        
                              β)
                           
                           
                              τυχόν δηλώσεις των οποίων η καταχώριση ζητήθηκε από μέλος της επιτροπής ΣΟΕΣ·
                           
                        
                              γ)
                           
                           
                              τις αποφάσεις που ελήφθησαν, τις συστάσεις που διατυπώθηκαν, τις δηλώσεις που συμφωνήθηκαν και τα συμπεράσματα που εγκρίθηκαν σχετικά με συγκεκριμένα θέματα.
                           
                        
               
                  3.   Τα πρακτικά περιλαμβάνουν, επίσης, κατάλογο των προσώπων που συμμετέχουν στην επιτροπή ΣΟΕΣ, καθώς και κατάλογο των μελών των αντιπροσωπειών που τους συνόδευαν.
               
               
                  4.   Τα δύο συμβαλλόμενα μέρη εγκρίνουν εγγράφως τα πρακτικά εντός δύο μηνών από την ημερομηνία διεξαγωγής της συνεδρίασης. Μετά την έγκριση των πρακτικών, δύο αντίγραφα υπογράφονται από τη γραμματεία και κάθε συμβαλλόμενο μέρος λαμβάνει ένα πρωτότυπο αντίγραφο των εν λόγω αυθεντικών εγγράφων.
               
            
            
               Άρθρο 10
               Αποφάσεις και συστάσεις
               
                  1.   Η επιτροπή ΣΟΕΣ λαμβάνει τις αποφάσεις και τις συστάσεις συναινετικά.
               
               
                  2.   Η επιτροπή ΣΟΕΣ μπορεί να αποφασίσει να παραπέμψει στο Συμβούλιο υπουργών ΑΚΕ-ΕΕ κάθε γενικό ζήτημα, το οποίο παρουσιάζει ενδιαφέρον για κράτη της Αφρικής, της Καραϊβικής και του Ειρηνικού (ΑΚΕ) και για την Ευρωπαϊκή Ένωση («ΑΚΕ-ΕΕ») που ανακύπτει, στο πλαίσιο της εφαρμογής της συμφωνίας, όπως ορίζεται στο άρθρο 15 της της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου («συμφωνία του Κοτονού»).
               
               
                  3.   Μεταξύ των συνεδριάσεων, η επιτροπή ΣΟΕΣ μπορεί, εάν συμφωνήσουν τα δύο συμβαλλόμενα μέρη, να λαμβάνει αποφάσεις ή συστάσεις με γραπτή διαδικασία. Η γραπτή διαδικασία συνίσταται σε ανταλλαγή υπομνημάτων μεταξύ των συμβαλλόμενων μερών.
               
               
                  4.   Κάθε απόφαση ή σύσταση της επιτροπής ΣΟΕΣ έχουν τον τίτλο «Απόφαση» ή «Σύσταση» αντιστοίχως και φέρουν αύξοντα αριθμό, ημερομηνία θέσπισής τους και μνεία του αντικειμένου τους. Σε κάθε απόφαση ή σύσταση ορίζεται η ημερομηνία έναρξης ισχύος της.
               
               
                  5.   Οι αποφάσεις και οι συστάσεις που εγκρίνονται από την επιτροπή ΣΟΕΣ επικυρώνονται από αντιπρόσωπο της Ευρωπαϊκής Επιτροπής εξ ονόματος της Ευρωπαϊκής Ένωσης και από αντιπρόσωπο της Ακτής Ελεφαντοστού.
               
               
                  6.   Οι αποφάσεις και οι συστάσεις διαβιβάζονται στα συμβαλλόμενα μέρη ως έγγραφα της επιτροπής ΣΟΕΣ.
               
            
            
               Άρθρο 11
               Δημοσιότητα
               
                  1.   Εκτός εάν αποφασιστεί διαφορετικά από τα συμβαλλόμενα μέρη, οι συνεδριάσεις της επιτροπής ΣΟΕΣ δεν διεξάγονται δημοσίως.
               
               
                  2.   Κάθε συμβαλλόμενο μέρος μπορεί να αποφασίσει τη δημοσίευση των αποφάσεων της επιτροπής ΣΟΕΣ στην επίσημη εφημερίδα του.
               
            
            
               Άρθρο 12
               Γλωσσικό καθεστώς
               
                  1.   Η γλώσσα εργασίας της επιτροπής ΣΟΕΣ είναι η επίσημη γλώσσα που είναι κοινή για τα συμβαλλόμενα μέρη.
               
               
                  2.   Η επιτροπή ΣΟΕΣ συζητά και εγκρίνει αποφάσεις και συστάσεις με βάση έγγραφα τεκμηρίωσης και προτάσεις που έχουν συνταχθεί στη γλώσσα που αναφέρεται στην παράγραφο 1.
               
            
            
               Άρθρο 13
               Δαπάνες
               
                  1.   Κάθε συμβαλλόμενο μέρος αναλαμβάνει τυχόν δαπάνες τις οποίες συνεπάγεται η συμμετοχή του στις συνεδριάσεις της επιτροπής ΣΟΕΣ, τόσο όσον αφορά τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών.
               
               
                  2.   Τις δαπάνες για τη διοργάνωση των συνεδριάσεων και την αναπαραγωγή εγγράφων αναλαμβάνει το συμβαλλόμενο μέρος που φιλοξενεί τη συνεδρίαση.
               
               
                  3.   Τις δαπάνες για την παροχή υπηρεσιών διερμηνείας κατά τη διάρκεια των συνεδριάσεων και για τη μετάφραση των εγγράφων στη γλώσσα εργασίας αναλαμβάνει το συμβαλλόμενο μέρος που φιλοξενεί τη συνεδρίαση. Τις δαπάνες για την παροχή υπηρεσιών διερμηνείας και για τη μετάφραση των εγγράφων από και προς τις λοιπές επίσημες γλώσσες των θεσμικών οργάνων της Ευρωπαϊκής Ένωσης αναλαμβάνει η Ευρωπαϊκή Ένωση.